
Sura ya 1

 

Kwa nini Mambo Kadhaa Yanapaswa Kufanyika Kwanza

Vipaumbele visivyo sahihi ni hatari sana kwa Wakristo.  Ukiwa mwenye dhambi, huwa unachagua kati ya maamuzi mawili: mazuri na mabaya. Kadiri unavyokua katika Bwana, chaguo lako linaongezeka na unaanza kuwa na vitu vingi zaidi vya kuchagua.

Wakati huo chaguo lako si kati ya mema na mabaya tena, bali kati ya mema na mema. Kwa yale unayofanya, huwa kunakuwa na mambo mengi mema ya kuchagua. Ukifika katika hatua hiyo ni muhimu kuelewa mtazamo wa vipaumbele:  “Napaswa kufanya kipi kwanza?” Yesu alitupa ufunuo mkubwa kuhusu mambo kadhaa ambayo yanapaswa kafanywa kabla ya mengine.

Inapendeza kujifunza kuhusu mambo mangapi ambayo Yesu alisema yanapaswa kufanyika kwanza. Kila Yesu alipoongea kuhusu jambo la kwanza au la kwanza kabisa, Alitumia neno la kiyunani proton. Katika kitabu hiki, tunaangalia mambo ya proton; mambo  ambayo Yesu alisema yanapaswa kufanyika kwanza.

Kama Mkristo, unapaswa kufanya mambo yale ya kwanza, kwanza. Mambo ya kwanza inamaanisha kwanza kimuda, kimpangilio, kiidadi, kicheo na kithamani.

Mkristo anapaswa kufanya mambo yale ya muhimu kwanza.

Kwa nini Mambo Kadhaa Yanapaswa Kufanyika Kwanza?

1. Jambo lolote ambalo halifanyiki kwanza linauwezekano wa kupoteza umuhimu wake.

Mungu anatuvumilia sana. Wengi wamemuasi na wanaonekana kunusurika. Umuhimu wa neno la Mungu unaonekana kufifia kadiri tunapoendelea  kutomtii. Punde kile ambacho ni muhimu kuliko kitu chochote kinadharaulika na kuwa sio muhimu tena.

Leo nahubiri chini ya upako na watu wengi wananiheshimu kwa sababu ya huduma. Lakini laiti ningelikuwa sijamtii Mungu kwa wakati nilipomtii, ningaliishi maisha yangu kama Daktari wa kawaida. Mjadiliano kuhusu wito wa Mungu yangeonekana kutofaa na kutokuwa muhimu.

Kukaa pamoja na madaktari wenzangu katika hospitali mbalimbali, wazo la kuwa mchungaji lingesikika kutokuwa muhimu kabisa. Ningewaambia rafiki zangu, “ Niwaambie kuhusu wazo la kipuuzi nililokuwa nalo wakati fulani. Je mnajua kwamba wakati fulani nilitaka kuwa mchungaji? Tulipokua wadogo tulikuwa wakiroho sana na bila vitendo”.

Je hujawahi kukutana na watu wazima ambao wanasema waliwahi kuwa kwenye njia ya kuwa padri? Katika uzee wao wanajaribu kufidia uasi wao kupitia watoto wao.

Namjua mtu mmoja aliyemlazimisha mmoja wa watoto wake kuwa padre. Alimuambia kijana wake, “Mungu aliniita kuwa padrii lakini sikufanya. Sasa wewe uwe yule padri nami nitakupa mali na pesa ili usikose chochote.” Mwishoni mwa wa maisha yao wanahangaika sana kufidia maisha ya kutotii na  kukosa ushirikiano na Mungu.

Rafiki mpendwa, naweza kukuhakikishia kwamba, kadiri unavyotembea katika njia zako, ndivyo utakavyokuwa mbali na kutoona umuhimu wa amri za Mungu. Kuna sababu ya proton.

Proton, kuyafanya mambo ya kwanza, kwanza, inakuokoa kutoka katika udanganyifu.

Mungu atashugulikia mambo yako na kuwa pamoja na wewe kadiri unavyoendelea katika mapenzi yake.

2. Kitu chochote ambacho hakifanyiki kwanza kinaweza kisifanyike kabisa.

Mara nyingi ucheleweshaji unamaanisha Kusitishwa Kitu chochote ambacho hakifanyiki kwanza kinaweza kisifanyike kabisa. Sikujua kwamba kuchelewesha jambo kunaweza kusababisha jambo hilo lisitishwe.

Kulikua na siku nilipaswa kusafiri kutoka London kwenda New York kuhubiri. Nilikuwa nimepangwa kuhubiri katika mji wa Maryland usiku huo.  Kwa bahati mbaya, nilipata usafiri wa ndege ya asubuhi sana kutokea uwanja wa ndege wa Healthrow huko London, kwenda Amsterdam na ilikua niunganishe safari toka Amsterdam kwenda New York. Kwa namna moja sikuamini muda niliouona kwenye tiketi yangu. Nilidhani huo muda ni mapema sana kwa kweli.

Nilipofika uwanja wa ndege, kwa mara ya kwanza katika maisha yangu, nilikuwa nimechelewa sana kufika, au kupanda ndege. Nilichelewa muda niliopaswa kufika kama dakika 20. Niliangushwa sana. Ilinibidi nisubirie ndege inaofuata ya kuelekea Amsterdam!

“Huwezi Kuunganisha ndege yako ya kwanza kwenda New York lakini unaweza kupata ndege ya baadaye” walivyoniambia. Niligundua wakati huo kwamba naweza kufika mji wa New York  na kujiandaa kuendesha gari kwenda Maryland. Kwa hiyo nilipiga simu New York na kumwambia mchungaji wakati gani nitaweza kuwasili na nilimuambia kwamba tutahitaji kuendesha haraka kuelekea Maryland. Nilimhakikishia kwamba bado tupo katika muda mzuri uliopangwa na kwamba kipindi kitaendelea sawasawa japokuwa tumechelewa kidogo.

Kule Amsterdam, nilipanda ndege kwa ujasiri ndege ya kuungansiha kuelekea New York nikijua ya kwamba itaanza safari muda si mrefu na nitakua njiani. Baada ya muda kidogo, niliangalia dirishani na niliona watu wanapulizia mabawa ya ndege. Hapo kukawa na tangazo: “Kuna barafu kali kwenye injini hivyo haitakuwa salama kwa ndege kuanza safari. Itatuchukulia lisaa limoja kuondoa barafu. Tafadhali tunaomba mtuvumilie.

Nikafanya mahesabu mengine ya muda na nikaona bado nitaweza kufika Maryland kwa wakati na  kipindi kuendelea. Kanisa zima watakuwa wananisubiri. Walikuwa wananitarajia kwa wiki kadhaa. Bahati mbaya, haikuwa hivyo.

Baada ya kutatua tatizo la barafu, tatizo lingine likaanza, likisababisha kuchelewa zaidi. Mara hii walisema vyoo ndani ya ndege havifanyi kazi na vinahitaji kutengenezwa. Nilikua sijawahi kusikia eti vyoo kwenye ndege havifanyi kazi lakini hiyo ilikuwa inatokea waziwazi! Ilichukua masaa mawili mengine kabla ya kuwa tayari kuanza safari yetu.

Nilikaa kwa maumivu makali ya mawazo kadiri dakika zilivyozidi kupita, nikifikiria ni watu wangapi watakuwa wamekusanyika kwa ajili ya mkutano. Hatimaye ilinibidi  nikubali kuwa mkutano unabidi uhairishwe kwa sababu nisingeweza kufika kwa wakati. Nilipokaa kwenye kiti changu, nilifikiria juu ya namna zile dakika 20 tulizochelewa pale Londoni zimebadilisha ratiba yangu yote.

Hapo ndipo Mungu aliongea nami: “Je unaona jinsi ucheleweshaji unavyoweza kumaanisha kusitisha?”

Bwana alinionyesha kwamba kuchelewa katika kutii neno lake kunaweza kunifanya nisitimize mapenzi yake kabisa. Bwana akanionyesha kwamba ameniruhusu nipitie uzoefu huu ili nijifunze ni namna gani ucheleweshaji katika kufanya mapenzi yake wakati mwingine unaweza kunifanya nisifanye kabisa.

Wengi ambao wana kusudi la kumtii Mungu hawataishia kwa kumtii kwa sababu wanatanguliza vitu ambavyo sio sahihi. Ndoa zao, Uzamivu wao, umahiri wao na safari yao ya nje ya miaka mitano yote hayo yanatangulia kufanyika kabla ya kumtii Bwana. Utiifu kwa Mungu, ambao unapewa nafasi ya  pili hautimii kamwe.

Nimetazama kwa huzuni sana ninapoangalia watu ambao walipaswa kuwa watumishi wa muda wote katika huduma wakihairisha hadi pale watakapomaliza mambo fulani. Kwa bahati mbaya ucheleweshaji huo ulifunga kabisa fursa yao ya kuwa katika huduma ya kudumu milele. Kitu ambacho watu hawatambui ni kwamba kuhusu muda, hali au mambo yanabadilika sana kiasi kwamba mapenzi ya Mungu yanakuwa hayawezekani tena.

Kuchelewa wakati mwingine kunamaanisha kusitisha kabisa lakini wengi hawajui ukweli huu. Je Mungu ameongea na wewe? Je amekuambia ufanye nini? Labda kumtii Mungu si proton kwako. Pengine mambo maelfu mbalimbali yanatangulia utiifu wako kwa Bwana.

3. Ni udhalilishaji kufanya jambo ambalo lilipaswa kuwa la kwanza ukalifanya liwe la pili.

Watu wengi hawatambui kwamba kumfanya Mungu awe chaguo lako la pili au la tatu ni udhalilishaji kwa Mungu.

Siku moja wakati nahubiri, niliwatambua mabinti kadhaa ambao hawakuwa na waume.

Niliwapendekeza waolewe na kijana mmoja kanisani. Wote walikataa.

“Kwa nini hutaki kuolewa na huyo kijana, je si mwanaume mtanashati au mzuri?”

“Ndio, ni mzuri” walijibu.

“Je si mtu wa kiroho?”

“Ndio, tena ni mchungaji.”

“Je si ana gari na nyumba?”

“Ndio. Kiukweli gari lake ni zuri sana.”

“Sasa kwa nini hakuna hata mmoja wenu anayetaka  kuolewa naye?”.

“Ni kwa sababu ana mke tayari,” walijibu hivyo.

Niliendelea kuwambia, “Lakini mnaweza kuwa mke wake wa pili?”

Kwa sauti ya pamoja walipaza sauti na kusema, “Haiwezekani, hapana bwana, hatutakuwa wake wa pili, tunataka  kuwa namba moja.”

Walikwazika kuona kwamba nataka kuwapa nafasi ya pili. Walitaka kuwa wake lakini si wake wa pili.  Hawa wanawake walitaka kuwa wake lakini  ilimradi watakuwa mke wa kwanza na pekee.  Hii ndo jinsi Mungu anavyojiskia. Anajua tutamtumikia lakini anataka tumtumkie yeye kwanza. Kiukweli ni udhalilishaji kumweka Mungu baada ya kitu chochote! Kwa bahati mbaya, Mungu anakuwa anawekwa kwenye nafasi ya pili, ya tatu na wakati mwingine nafasi ya kumi ya umuhimu. Ni wakati kwa Mungu kuchukua nafasi yake ya proton (ya kwanza kabisa) katika maisha yako.

4. Matatizo yanazidi pale ambapo lile linalopaswa liwe la kwanza linafanywa liwe la pili.

Kama kuna jambo ambalo linapaswa kuwa la pili lilifanyika kwanza, mambo mengi yanaharibika. Hivi karibuni nilikua katika moja ya nchi za Afrika na mwenyeji wangu alinipeleka makaburini. Nilishangazwa na makaburi mapya ambayo yalikuwa yameanza kujaza taratibu  kila eneo pale. Wakati wa mlo wa jioni, tukiwa na rafiki yangu mwinigine mchungaji, alinipa mahesabu ya ajabu kuhusu misiba aliyokua anaendesha katika mji wake. Alituambia kwamba walikuwa na misiba mingi kiasi kwamba wachungaji walikua hawaongozi ibada za mazishi tena. Misiba Ilikua mingi sana kiasi kwamba viongozi wa seli ndio walikuwa wanafanya ibada za mazishi ya washirika wa kanisa. 

Nilimsikiliza kwa mshangao. Aliendelea kuelezea jinsi hawaziki tena maiti zikiwa zimelala kwa sababu nafasi ilikuwa haitoshi tena pale makaburini. Alielezea jinsi walivyokuwa wanazika maiti ikiwa wima, yaani zikiwa zimesimama! Jeneza zikisimamisha ili kuokoa nafasi. Kwa maneno mengine, miili ya wafu itakuwa ikisimamishwa badala ya kulala chini. Nikawaza, “Katika hali kama hio je unasema simama pema peponi au ilale  pema peponi?” 

Nini kilikuwa sababu ya wingu hili la vifo hivi vya ajabu katika nchi hii? Kwa nini watu wengi walikuwa wanakufa?

Jibu lilikuwa jepesi: Jambo la pili lilifanyika kuwa la kwanza. Ngono imetangulia ndoa. Kujaminiana kunapaswa kufanyika baada ya kufunga ndoa tu. Katika nchi hii, kujaminiana kulikua kunafanyika sana nje ya ndoa. Wingu la vifo lilifagia katika nchi hiyo kwa sababu jambo la kwanza lilipewa nafasi ya pili, na la pili likapewa nafasi ya kwanza.


Sura  ya 2

 

Kwa nini Ufalme Wa Mungu Unapaswa Kuwa Shauku Yako ya Kwanza

